Forestil dig, at du går ud efter avisen i postkassen. Under den gamle hængebirk i forhaven står der en ny arkitekttegnet bolig. Det ligner det anneks, som du altid har drømt om, at teenagebørnene en dag skulle bo i, hvis du ellers kan lokke dem derud.

Eller forestil dig, at du kigger ned i gården i jeres boligforening og ser den samme arkitekttegnede boligform, som i løbet af kort tid er begyndt dukke op flere steder i byen.

I stedet for teenagebørn i boligen ser du en familie, der hilser til dig fra morgenbordet. De er flygtet fra Syrien og sidder nu omkring det gamle havebord, som du glemte at stille ud til storskrald i efteråret. Men Hamid er tidligere tømrer i Aleppo og har sat de gamle møbler i stand. Han hjælper også til på skiltefabrikken i nabolaget, mens børnene går i skole.